Tadiwennit akked umaru amedyaz Ccix Lyazid

**Ccix Lyazid d amaru d amedyaz; yettaru s tutlayt-is tamaziɣt taqbaylit, taεrabt d tefransist. Ger yidlisen-is, llan wid yettusuɣlen ɣer tutlayin nniḍen, am tespenyulit , taneglizit , taṭalyanit, talbanit , taṣerbit, tarumant… Di tdiwennit-a, yemmeslay-aɣ-d ɣef umaḍal-is aseklan, assaɣ yellan gar-as d tira d tɣawsiwin nniḍen.**

Tutlayt-inu: Anwa i d Ccix Lyazid, ssenked-d iman-ik i yimeɣriyen n “tutlayt-inu” ur k-nessin.

Ccix Lyazid: Ccix Lyazid d yiwen uɛeggal iqeddcen ɣef tutlayt tamaziɣt, yesseḥbibir ɣef laṣel d teqbaylit d tjadit.

Ccix Lyazid: D targit n temẓi d tunṭict sɣur Rebbi , acku ur qqimeɣ ifassen cekklen , netta yefka-iyi taɛekkazt nekk steḥtelliɣ-tt. Yenna-as Ccix Muḥend : yella walbeεḍ yerkeb-it waḍu, yella wayeḍ yerkeba aḍu, nekkni .

Tutlayt-inu: Mmeslay-aneɣ-d ttxil-k ɣef umecwar-ik n tira. Amek i t-tebdiḍ?

Ccix Lyazid: Tira seg temẓi , ufiɣ-d taqbaylit deg dduḥ , yaya tettcewwiq, baba iḥekku timucuha.

Tutlayt-inu: D acu d isental igejdanen deg yidlisen-ik. Ayɣer i ten-tferneḍ?

Ccix Lyazid: Nekki d win yerran lwelha deg tira i yixulaf n uzekka - arrac, d usekfel n ugerruj n teqbaylit, timucuha , isefra iqburen d wansayen.

Tutlayt-inu: Ansi d-tettagmeḍ (tiktiwin) i tsekla-k?

Ccix Lyazid: Timetti , d unadi.

Tutlayt-inu: Anwi-ten yimura d yimedyazen i k-iḥuzan s tira-nsen neɣ i tesεiḍ d amedya?

Ccix Lyazid: Mulud At meɛmmer, Mulud Ferɛun , Ccix Muḥend , Si Muḥend , Bulifa , Jalal Ddin Ṛṛumi , Lxeyyam , Tulstuy, Victor Hugo …

Tutlayt-inu: Tira di 3 tutlayin, mačči d ayen isehlen; amek i tferrneḍ tutlayt ilaqen send ad taruḍ kra n wungal neɣ n wammud?

Ccix Lyazid: Tira tikwal tleḥḥu iman-is , mebla anadi .

Tutlayt-inu: Anta tutlayt ideg tettafeḍ iman-ik ugar i tira? Ayɣer?

Ccix Lyazid: Deg tyemmat taqbaylit.

Tutlayt-inu: Amek tettgeḍ azal i uḥraz n tutlayt-ik tamaziɣt taqbaylit di tirawin-ik?

Ccix Lyazid: S tira d usekfel d unadi d leqdic.

Tutlayt-inu: Anwi-ten yidlisen i turiḍ s Tmaziɣt?Ccix Lyazid:

- Isefra n tefsut

- Ifeṭṭiwej n Tmedyezt

- Tamedyezt n tsusmi

- Ticraḍ «Tamdyezt»

- Rreḥba n Tneqqisin

- Tanqelt n Belɛejjuṭ

- Iɣersiwen yuḍnen ṭṭaɛun

- Werǧeǧǧin d tweṭṭuft

- Uccen d yizimer

- Lmed tamaziɣt s 4 tutlayin, i warrac.

- Ungal « Deɛwessu n lqayed”

- Ajajiḥ.

- Ajellad d umyaru « Amezgun »

- Seg tbeḍnit n Ccix Muḥend Ulḥucin, d anadi.

Tamurt imedyazen , Tasɣunt n tmedyezt Paris 2024

* Leqdic-iw yettusuqel ɣer waṭas tutlayin: Taɛrabt, taspenyulit , tafransist , taglizit , taṭalyanit, talbanit , taṣerbit , tarumant.

Tutlayt-inu: Acu turiḍ s tutlayin nniḍen?

Ccix Lyazid: S Taɛrabt :

من وحي الليل – شعر -

قصائد مائلات - دار ريشة الصيام الجزائر- 2015

أصبح الصبح فلا… ديوان جماعي أصدر بمصر شارك فيه 66 مبدع و مبدعة

بيت الياسمين للنشر و التوزيع مصر 2018

يسكنني وطن - شعر الجزائر 2019

رنين الروح - مجموعة خواطر صوفية ستوكهلم السويد

يسكنني وطن شعر - الإصدار الجزائر

ترانيم العشق ديوان مشترك مع زهور ربيحي سكيكدة

مقربة اسلوبية لديوان " قصائد مائلات " لشيخ اليزيد" كلية الاداب و اللغات " قسم اللغة العربية و الادب العربي جامعة عبد الرحمان ميرة بجاية

دراسات تحليلة لنصوص الشيخ اليزيد بالعراق .المغرب .مصر .الجزائر

S Tefransist:

- L’harmonie des nuits “poésie, Algérie 2024”

- Anthologie des poètes du monde - Mexique 2022.

Tutlayt-inu: D anwi i yeqqaren tira-k s Tmaziɣt? S Taεrabt? S Tefransist?

Ccix Lyazid: D kra n win iḥemmlen tira s teqbaylit, win yumnen s uẓar-is.

Tutlayt-inu: D acu n yiznan i tessawaḍeḍ i yal aɣref seg-sen?

Ccix Lyazid: Talwit d tayri , tasekla war tilas, nmel i leĝnas d acu i d taqbaylit.

Tutlayt-inu: Yiwen ubrid axatar i umbeddal adelsan ger yigduden d asuɣel. Anwa i tettwaliḍ d abrid yelhan i tutlayt-nneɣ akken ad yili d allal n usuɣel ɣur-s akked seg-s?

Ccix Lyazid:

Yewwi-d asuqel, anadi d usekfel.

Tutlayt-inu: Hder-aneɣ-d cwiṭ ɣef udlis-ik aneggaru s Tmaziɣt d wacu i ak-yefkan tahregt-is.

Ccix Lyazid: Seg tbeḍnit n Ccix Muḥend Ulḥusin d leqdic yugaren 20 yisegasen; d wayi i d abrid-iw, d taṛeḥmanit d taṣufit, cubaɣ adlis-a am txelwit.

Tutlayt-inu: Anwa adlis-ik i tḥemmleḍ ugar n wiyaḍ? Ayɣer?

Ccix Lyazid: D tarwa-w akk , am yiḍudan n ufus.

Tutlayt-inu: Mmeslay-aɣ-d ɣef tmeskanin tiseklanin deg way deg tekkiḍ d warrazen i d-tḥellaḍ ama di tmurt-nneɣ neɣ di tmura nniḍen.

Ccix Lyazid:

- Amkan wis 3 deg yisaffen n temdyezt deg Lmerruk.

- Amedyaz agraɣlan sɣur Unesco, 2022.

- Cciɛa n Duktura di Lmerruk, 2015.

- Xedmeɣ isaragen deg berra, deg Lmerruk.

- Leqdic-iw, yewweḍ aṭas n tmura. ḥellaɣ-d- aṭas n cciɛat.

Tutlayt-inu: D acu d tamuɣli-k ɣef wuguren i ttidiren yimura-nneɣ i yettarun s Tmaziɣt? D acu-ten yiɛewwiqen i d-ttmagaren di teywalt-nsen d yimeɣriyen-nsen?

Ccix Lyazid: Ugur n tedrimt, asiẓreg; xuṣṣen yimɣriyen.

Tutlayt-inu: Acu i tettwaliḍ d tifrat i way-a?

Ccix Lyazid: Taqbaylit d amennuɣ, tira, taɣuri d leḥmala.

Tutlayt-inu: Ahat tella kra n tedyant taseklant i ak-yefkan aṭas n tumert ur tezmireḍ ara ad tt-tettuḍ. Mmeslay-d fell-as.

Ccix Lyazid: 1991, tikkelt tamezwarut i d-nniɣ isefra deg taddart-iw.

Tutlayt-inu: Amek tettwaliḍ tasekla tamaziɣt taqbaylit deg yimal?

Ccix Lyazid: Tleḥḥu s wuguren.

Tutlayt-inu: D acu n yiwellihen ara tefkeḍ i yimura d yimedyazen ilmeẓyen i yettnadin ad ffɣen ɣer tafat?

Ccix Lyazid: Taɣuri d unadi, yiwen ad yili d netta kan, wa ad yessers iman-is ɣer lqaɛa, abrid ɣezzif, iḍul.

Tutlayt-inu: Bder-aneɣ-d kra n yimura-nneɣ ilmeẓyen i tettwaliḍ ufraren-d di tsekla taqbaylit.

Ccix Lyazid: Ḥmed Xeṭṭabi , Adam umedbuḥ d wiyaḍ , yal wa s wazal-is.

Tutlayt-inu: Mmeslay-aɣ-d ɣef yisenfaren-ik n yimal. m

Ccix Lyazid: Mazal tira, mazal leqdic

Tutlayt-inu: Awal n taggara, ad ak-neǧǧ i kečč, ini-d deg-s ayen tebɣiḍ d wayen tessarameḍ.

Ccix Lyazid: Tudert d usirem d tira.

Tadiwennit iga-tt S.Bendali.


Lyazid WERDI: aselmad amaru iqeddcen seg wul ɣef tutlayt-is

Lyazid Werdi, d ilemẓi d-yefrurin deg udrum n Yirubaḥ n taddart n Tnewwart, taɣiwant n Umalu di lεec n At Yiraten. Ur yelli ara kan d aselmad n tmaziɣt, maca, tlul-d deg-s tayri n tira. Yerfed imru -ines
i tikkelt tamezwarut akken ad iqabel lexsas yellan, win yemmuger deg uselmed n tutlayt deg uɣerbaz alemmas anida yesɣer
azal n 13 yiseggasen. Iḍrisen-is
imezwura, ffɣen-d deg tesɣunt
“*aselmad*”.

Lyazid Werdi, yeɣra di tesdawit n Lmulud Mεemri, Yewwi-d agerdas n turagt n tutlayt d
yedles amaziɣ deg useggas n 2007. Ma d agerdas n Mastir
deg tsekla tasugnant deg useggas 2022. Adlis-is amezwaru i d-yessuffeɣ, d abruy seg tsekla tagraɣlant, yuǧew-it-id seg tɣuriwin-is
i yedlisen yuran s tefransist d tneglizit. Yerra-asen amsasa, yessuqel-iten-id ɣer tutlayt-nneɣ,
imudd-asen udem ucbiḥ n
teqbaylit. Yeffeɣ-d 2020 ɣer
tezrigt *imru*,
yesεa azal n 125 n yisebtaren, ad naf deg-s ddeqs n yeḍrisen ara yiḥwiǧ
uselmad n tmaziɣt deg ulmud-ines.

Syin akkin, ilul-d udlis wis sin s uzwel
" gar yefyar " .Yewwi-aɣ-d
deg-s ayen nnan d wayen yeffren gar yefyar n usefru deg uḥric amezwaru. Ma d aḥric wis sin, ad naf deg-s inzan d tebdar n
yimussnawen imeqqranen n umaḍal,
yessuqel-iten-id ɣer teqbaylit. Adlis-a, yesεa 96 yisebtar, yeffeɣ-d ɣer teẓrigt *talsa* deg useggas 2023.

** Tutlayt-inu** tuẓa ɣer umaru, testeqsa-t ɣef
wayen i as-irennun afud d lḥir
deg umecwar-ines n tira.
Yenna-d : Tidet kan, ayen iyi-irennun afud d tebɣest
d imeddukkal-iw imura d yimeɣriyen s umata,
ttakken-iyi-d tabɣest akken ad dduɣ ɣer sdat. Γef tuttra n

**i mass Werdi ɣef umaru neɣ amedyaz yessaɣen deg-s leḥrara n tira d unadi, yenna :**

*tutlayt-inu**Tiririt **ɣ**ef usteqsi tew**ε**er acku imura-nne**ɣ** d
yimedyazen-nne**ɣ**, ufraren akken ma llan, yal adlis ara **ɣ**re**ɣ**
irennu-iyi-d tamussni deg yidles-nne**ɣ*.
Maca, imi netta d abrid n tasuqilt i yefren ugar di tira-s, yebder-d *Mu**ḥ**end
U Ye**ḥ**ya (
Mu**ḥ**ya*), yenna i* **ḥ**emmle**ɣ**
nezzeh, ama d tisuqilin i iga ne**ɣ** d
tamedyezt-is i cnan yina**ẓ**uren-nne**ɣ**
imeqqranen*. Yerna yenna di tririt-is, *di**ɣ** ttagme**ɣ**-d
seg yisefra n **Si Mu**ḥ**end U M**ḥ**end**. Qqare**ɣ** s
tuget idlisen n **Lmulud Mεemmri** abeεda wid n ugmar n tgemmi am **isefra iqburen n Leqbayel**.Ttagme**ɣ**-d di**ɣ**
seg yittafettaren n **Belεid At **Ɛ**li*…

Ma yella d ungalen, *ddeqs i **ɣ**ri**ɣ** s
teqbaylit d tefransist ; seg **Lwali
n udrar** n Belεid At **Ɛ**li, **askuti** n Saεid Saεdi, **asfel
**d**
faffa** n Racid **Ɛ**ellic, **i**ḍ** d
wass** n **Ɛ**mer Mezdad armi d **ti**ṭ** d
yille**ḍ** n
Mu**ḥ**end
Akli Sal**ḥ**i,
i**ɣ**ef gi**ɣ**
aktay n Mastir di 2022.*

![]() |

*: imyura ttmagaren-d uguren yal ass, amenzu deg-sen d lexsas n tedrimt d ttawilat n usigez. Rnu isu*

*ḍ*

*af,*

*ur ten-ne*

*ǧǧ*

*i ara ad d-suff*

*ɣ*

*en tiktiwin-nsen akken b*

*ɣ*

*an .*

*Akken da*

*ɣ*

*en adlis amazi*

*ɣ*

*/ aqbayli ur yeffi*

*ɣ*

*ara*

*ɣ*

*er yigezda -ni*

*ḍ*

*en , imi tuget n wid itteff*

*ɣ*

*en d wid yuran s tutlayin ni*

*ḍ*

*en. Maca xas akka*

*ṭṭ*

*uqten wuguren, imura-nne*

*ɣ*

*wwin abrid s l*

*ḥ*

*ir d ufud meqqren d wudem n tayri d tme*

*ɣ*

*nest.*

Tamuɣli
n umaru Werdi ɣer wahil unsib n uselmed n tmaziɣt d tin leqqayen, yenna belli* yella wayen ifazen,
akken yella da**ɣ**en lexsas. **Γ**ef waya tlaq tmu**ɣ**li s telqey d uskasi** ** ideg ara tttekkin yiselmaden/ tiselmaden
i yellan deg wannar n uselmed, akken ad d-inin awal-nsen walan ad yeqqim d
wayen ara ibeddlen. Ma nefka-d amedya, laqen ye**ḍ**risen ara ijebden lwelha n unelmad akken
ad ten-i**ɣ**er**, ad d-slalen deg-s l**ḥ**ir akken ad yi**ḥ**mil ta**ɣ**uri d tutlayt s umata.*

Mi nesteqsa amaru Lyazid Werdi ɣef yisenfaren i d-yettheyyi, yenna -d d akken*
yennayer-a ad d-yeffe**ɣ**
udlis i yurz d mass Racid Isa**ε**di i wumi isemma " Tazabut" . *Akken daɣen
i d-yessewjad yiwen wungal ara d-yeffɣen
deg wayyuren i d-iteddun, d tasuqilt i iga i yiwen n udlis yuran s tefransist. S wakka, *Tutlayt-inu*, tettraǧu s taḍfi
kra n wayen ara d-yeffɣen d amaynut di tsekla-nneɣ, isebtar-is ldin akk i yimura d yinaẓuren imaziɣen.

*Tutlayt-inu*

*https://sadbendali.blogspot.com/2025/01/lyazid-werdi-aselmad-amaru-iqeddcen-seg.html*

Ablug n tutlayt tamaziɣt d yedles-is. Tutlayt-inu - ma langue est un blog dédié à langue amazighe et sa culture.


Milisa AMALU: Tamedyazt tilemẓit yeččuren d asirem

*Milisa Amalu ne**ɣ** **“**Taje**ǧǧ**igt n me**ɣ**res**”**, d tamedyazt tilem**ẓ**it s yiles amazi**ɣ**, d tanelmadt di tesdawit Mulud M**ε**emri n Tizi Wezzu. Tla 23 yiseggasen deg
usemmud, d yelli-s n temna**ḍ**t n Yi**ε**e**ẓẓ**ugen.*

**Tutlayt-inu:**Amek i d-tesskefleḍ tamedyezt, acu kem-yerran tḥemmleḍ-tt?

**Milisa Amalu:** Skefleɣ-d
tamedyezt asmi sεiɣ 15 n yiseggasen, faqeɣ i
yiman-iw d akken hemmleɣ tamedyezt, maleɣ ɣur-s aṭas, ttertiḥiɣ mi ara ttaruɣ. Si zik-iw, hemmleɣ
ayen yeεnan
tasekla, ttnadiɣ ad ẓreɣ ugar ɣef taɣult-a .

**Tutlayt-inu: **Acu i am-yettmuddun tahregt i tira n yisefra?

**Milisa Amalu:** Ayen iyi-ttmuddun tahregt i tira n yisefra d
imedyazen n tmurt n Leqbayel, d ayen ddreɣ, d
wayen ttwaliɣ di tmetti.

**Tutlayt-inu: **D acu n yisental iɣef
d-ttawin yisefra-m?

**Milisa Amalu:** Isental i ɣef
d-ttawin yisefra-w d timetti, zemreɣ ad
iniɣ daɣen
d iwellihen i yemdanen ladɣa arrac imecṭaḥ.

**Tutlayt-inu: **Glem-aneɣ-d
amek i d-ttlalen yisefra-m?

**Milisa Amalu:** Ttlalen-d yisefra-w mi ara ṭṭṣen waman d yesɣaren; lmeεna-s, deg yiḍ mi ara tessaɣ
tsusmi,
Milisa ad tebdu tira n usefru.

**Tutlayt-inu: **Tessuffɣeḍ-d yakan ammud n yisefra, mmeslay-aɣ-d cwiṭ
fell-as.

**Milisa Amalu:** Ammud-iw n yisefra semmaɣ-as ** Agerruj**, deg-s 33 n yisefra. Gar yizwal yellan daxel-is:

*ti*

*ɣ*

*ri n ufennan, tame*

*ṭṭ*

*ut, a*

*ɣ*

*ewwa*

*ɣ*

*,*

*seg wul*

*ɣ*

*er wul, tagmat. d tezwar*t yura Mass Ferhat d Mass Aliche. Semmaɣ-as

**, acku asefru d agerruj ur nfennu; d tikci n Rebbi, ala win iḥemmel iwumi tt-yefka.**

*agerruj***Tutlayt-inu: **Acu i kem-yessbeɣsen
akken i t-id-tessuffɣeḍ? Acu n yizen i triḍ ad tessiwḍeḍ
yis-s?

**Milisa Amalu:** Ayen iyi-yessbeɣsen
akken ad t-id ssuffɣeɣ d
leḥmala-w
i tutlayt n tyemmat, d laḥrara
i sɛiɣ
daxel-iw ɣer tiddin ɣer
sdat di tẓuri
imi d azgen si tudert-iw.

Izen i bɣiɣ ad t-id-ṣiwḍeɣ d akken, di tudert yella rrbeḥ, tella lexṣara. Amdan ma yeɣli, mačči d tagara n ddunit maca d tazwara niḍen, d ayen ara as-yefken tabɣest ad yeddu ɣer sdat ad yesseɣti tuccḍiwin-is.

Daɣen d tajmilt i yinaẓuren imi d nutni i d lemri n tmetti yis-sen i nessegzay timsal yeffren deg-s.

**Tutlayt-inu: **Ayɣer i tferneḍ ad taruḍ s tutlayt tamaziɣt
s tsenfelt-is taqbaylit? Acu d tamuɣli-m
ɣer usfari-nnes deg yimal?

**Milisa Amalu: **Xtareɣ ad aruɣ s tutlayt tamaziɣt s
teqbaylit acku d tutlayt-iw hemmleɣ-tt;
idammen-iw d iqbayliyen yerna mazal tuhwaǧ-aɣ akken ad tt-nesnerni.

**Tutlayt-inu: **Iwumi tettaruḍ isefra-m (acu n uɣref)?

**Milisa Amalu: **Ttaruɣ isefra i yal amdan di
tmetti,
ama d amecṭuh,
ama d ameqqran, wid ihemmlen isefra s teqbaylit.

**Tutlayt-inu: **Amek i ttmagaren yimeɣriyen-im
tamedyezt-im?

**Milisa Amalu:** Imeɣriyen-iw ḥemmlen tamedyezt i ttaruɣ, sebɣasen-iyi ad kemmleɣ ɣer sdat; ttḥirin ad d-yeffeɣ umaynut-iw akken ad t-ɣren.

**Tutlayt-inu:**Di facebook, nettaf-ikem tessenkadeḍ tibidyutin tiwezlanin; acu d iswi-inem deg umahil-a?

**Milisa Amalu:** Iswi-iw si tbidyutin tiwezlanin di fcb, d tilin-iw
akken wid iyi-yettabaɛen ad ẓren d akken lliɣ,
xedmeɣ i tmedyezt , xas llan wid i yettargun rrwah-iw
maca ur ttruḥuɣ ara, siml0al ɣer
sdat .

**Tutlayt-inu: **Amek iga wassaɣ-im
d yimeḍfaren-im
n uẓeṭṭa inmetti?

**Milisa Amalu:** Assaɣ-iw d yimeḍfaren-iw d assaɣ n leqder, ambaddel n tektiwin, tayri i tutlayt d
yedles aqbayli .

**Tutlayt-inu: **Ini-d ma tettwaliḍ iẓeḍwan inmettiyen d allal yelhan i usnerni n tsekla
tamaziɣt s wudmawen-is.

**Milisa Amalu:** Ih, ttwaliɣ-t
d allal i usnerni n tsekla tamaziɣt .

**Tutlayt-inu: **Anwa amedyaz neɣ
anta tamedyazt
i kem-iḥuzan,
i tettwaliḍ
d amedya-m?

**Milisa Amalu:** Amedyaz i ttwaliɣ d
amedya-w d MATUB LWENNAS,
cebḥent
tezlatin-is, leqqayit
yisefra i yettaru, deg-sen aṭas
n unamek .

**Tutlayt-inu: **Wissen, yiwwas, ma ad tuɣaleḍ ad taruḍ ungal neɣ
tullisin! Mmeslay-aɣ-d ɣef
yisenfaren-im n yimal.

**Milisa Amalu:** Ih, sewjadeɣ
amaynut di tira d wayen niḍen
ad t-neǧǧ
kan d tamuffirt .

**Tutlayt-inu: **Ini-d awal ɣef
tmeṭṭut
d tmedyezt.

**Milisa Amalu:** Tameṭṭut
tamedyazt ɣur-i d tasedda, tessaweḍ ad teɣleb
timetti d wayen d-qqaren akken ad t-kemmel i tẓuri, ad tefk ugar i tutlayt-is. Ad iniɣ i yal tin yellan d tamedyazt, kemmel ɣer sdat ur ttendemmay ara kemm d taftilt i d yettaken
tafat i tutlayt.

**Tutlayt-inu: **Ini-d acu d asirem-im, acu d targit-im n tudert.

**Milisa Amalu:** Asirem-iw ad sufɣeɣ tamedyezt-iw ɣer
yal tamurt ad ẓren
leǧnas
merra d akken tamaziɣt mačči d ulac maca tesɛa
ahric d umezruy meqqren di tsekla .

**Tutlayt-inu: **Ad am-ǧǧeɣ awal aneggaru, azen-it i wid tḥemmleḍ d wid i kem-iḥemmlen.

**Milisa Amalu:** Awal-iw aneggaru, ad iniɣ tanemmirt i yal yiwen yal yiwet iyi-yessebɣasen , yal win yefkan azal i leqdic-iw; sarameɣ ad iliɣ di
lebɣi-nwen. Aya d tazwara kan, mazal lxir ɣer sdat. Tanemmirt i wid i yettraǧun ad ɣliɣ acku tefkam-iyi-d afud akken ad kemmleɣ wa ad xedmeɣ
ayen akken sarmeɣ i tudert-iw .

*Tadiwennit, iga-tt S.BENDALI*

*https://sadbendali.blogspot.com/2025/01/milisa-amalu-tamedyazt-tilemzit.html*


Timiḍranin: talɣa, tawuri, taserkemt

Di tjerrumt d tseddast, timiḍranin n talɣa, tawuri akked tserkemt, azal-nsent d agejdan akken ad negzu taɣessa d unamek n wawalen d tefyar.

**A. TALΓA **n wawal,
temmal-d tafekka-s, amek yura neɣ
amek i t-nessusruy. Tezmer ad tbeddel ma tbeddel tewsit-is (amalay/unti) neɣ ma ibeddel umḍan-is (asuf/asget) akked waddad-is (ilelli/amaruz); ma
yella wawal d isem neɣ d arbib.. Daɣen, ma d amyag, tettbeddil talɣa-s s ubeddel n wudem iɣer
yefti (1u, wis 2, wis 3…)
akked tmeẓri
(izri, urmir, urmir ussid).

**B. TAWURI** n wawal, d
tamlilt-is di tefyirt neɣ acu ixeddem deg-s. Deg
umedya, isem yezmer ad yili d amigaw neɣ d
asemmad usrid; arbib yemmal taɣara neɣ addad ideg yella yisem (amek iga); amyag yezmer ad
yessenfali tigawt.

**C. TASERKEMT** n wawal, d taggayt
tajerrumant ideg yella. Tiserkam n wawalen, d ti: ismawen, imyagen, imqimen,
irbiben (igelman), tinzaɣ, imerna…

Ad d-neg tamawt dakken awal yezmer ad yesεu aṭas talɣiwin, aṭas twuriwin akked waṭas tserkam yemgaraden, ay-a ilmend n usatal ideg yemres. Imedyaten:

__Γef tal____ɣ____a:__

Awal “awtul”, d isem asuf amalay, “iwtal” d isem asget amalay, “tawtult” d isem asuf unti, “tiwtal” d isem asget unti.

__Γef twuri:__

- Awal “tamsirt”, di tefyirt “tekfa temsirt”, d asemmad n umigaw; di tefyirt “nelmed tamsirt”, awal “tamsirt” d asemmad usrid.

__Γef tserkemt:__

- Awal “amenzu”, di tefyirt “Masil, d aqcic amenzu”, d arbib; di tefyirt “amenzu yekcem ɣer uɣerbaz”, awal “amenzu” d isem.

__Awelleh :__

Arbib yezmer ad yesɛu taserkemt n yisem, md : amenzu, aneggaru, ameẓyan ...

Isem daɣen, yezmer ad yesɛu taserkemt n umernu, md : tameddit, tikkelt.

*Tamsirt n S.BENDALI*

*https://sadbendali.blogspot.com/2025/02/timidranin-tala-tawuri-taserkemt.html*


Tadiwennit d tmedyazt Malika Ferḥani (tagawawt)

*Send tuffɣa n udlis-is amezwaru - ammud n yisefra, nuẓa ɣer tmedyazt Malika Ferḥani neɣ Malika Tagawawt, nefka-as ddeqs yisteqsiyen, terra-d fell-asen s taḍfi. D ayen ara teɣrrm di tdiwennit-a:*

**Tutlayt-inu: **Ttxil-m
ssenked-d iman-im i yimeɣriyen n “tutlayt-inu”.

Malika Ferhani tagawawt tamedyazt seg tɣiwant n maqleɛ l deg at Frawsen. Tesɛa 46 iseggasen deg usemmud -is. Daya

**Tutlayt-inu:**Neẓra dakken, aṭas ay-a segmi tebdiḍ tira n tmedyezt. Amek i tt-tebdiḍ i tt-tettkemmileḍ?

**Malika Ferḥani (Tagawawt): **Nekk, ad iniɣ tira n tmedyezt s wudem unṣib mačči aṭas aya segmi
tt-bdiɣ . Tella-d di tagara n useggas 2014. Ma yella d tamedyezt, tella
deg-i seg temẓi ma zemreɣ ad d-iniɣ akka. Bdiɣ s yisefra wezzilen neɣ ahat d
iḍrisen imecṭaḥ yeččuṛen d les sonorités.

Ula deg umeslay-iw akked d yemdanen, tettili-d tfenda n tmedyezt war ma
greɣ tamawt i waya. Tura tennerna, teṭṭef ugar n wadeg, isefra-w bnan s wayen
akk ilaqen akken ad asen-nefk isem n usefru.

**Tutlayt-inu: **Ini-aɣ-d awal ɣef
tmeddurt-im n yal ass.

**Malika Ferḥani (Tagawawt): **Tameddurt n yal ass, dɣa d tameddurt n yal ass, hhh. Ulac deg-s
aṭas n wayen ara d-iniɣ. Gar lecɣal n wexxam d wid n berra, gar tɣuri n
yedlisen d tira . Tudert kan, d aya.

**Tutlayt-inu: **Acu d assaɣ-im
akked tutlayt-im d yidles amaziɣ, aqbayli.

**Malika Ferḥani (Tagawawt): **Assaɣ gar-i d yedles n Teqbaylit, d assaɣ meqqṛen ɣur-i. Idles ɣur-i, d
Iaman, d tinettit, d aẓar, d amezruy, d tutlayt, d azekka, d tilin… Dayen i
yi-iceɣben am waṭas n Leqbayel, limer ufiɣ, limer nufi akk mačči akka ara tili
liḥala n yedles-nneɣ, imi neẓra akk ẓẓmik ideg yella yedles d tutlayt-nneɣ.

Idles ur nesɛi ara adeg di tmurt-is leqyud d iɛekkiṛen i d-ggaren i yal ameɣnas neɣ amaru n teqbaylit. Teẓriḍ, neẓṛa akk acḥal i iruḥen d iseflan fell-as. Nesḥissif aṭas, maca aya ur aɣ-yettruẓu ara ifadden. Mazal ad nefk ayen akk yellan deg-neɣ akken ad tidir teqbaylit. Ur nesɛi ara akk lemzeyya. Nekk, amennuɣ-iw ɣas meẓẓiy maca ad t-kemmleɣ skud ddreɣ acku umneɣ yis-s.

**Tutlayt-inu: **Amek i tlemdeḍ tira
n tutlayt d yilugan-is?

**Malika Ferḥani (Tagawawt): **Tira n tutlayt, lemdeɣ-tt kan iiman-iw. Tebda-d asmi lliɣ di tesnawit,
ttakeɣ azal aṭas i umawal; anda sliɣ awal ur nnummeɣ ara, din din ad t-skelseɣ
di tqerruct -iw . Ttaruɣ-ten ɣas s yisekkilen n trumit.

Bdiɣ almad seg yimagraden i ttafeɣ deg uɣmis "tamurt" i
d-yettarun yal imalas kra n yisebtar s teqbaylit. Aṭas i jemɛeɣ deg-s . Tasɣunt
“awal” daɣen.

Yal anda ufiɣ rriḥa n tira s tmaziɣt ad jgugleɣ deg-s . Ɣas akken lliɣ gar
wid iḥuza useggas n uɣunzu n uɣerbaz (boycott scolaire) almi tuɣal Tmaziɣt d
tutlayt taɣelnawt di tmendawt, maca ur sɛiɣ ara zher ad tt-ɣreɣ acku di
tallit-nni tella kan di kra n yeswiren, di kra n yiɣerbazen. Maca leḥmala n
tutlayt, tefka-iyi-d lebɣi d tebɣest akken ad lemdeɣ akken tebɣu tili tegnit .

Tura, seg wasmi yella ttawil n internet d yiẓeḍwan inmettiyen, isegzawalen,
timsirin, aql-i lemdeɣ ugar. Ɣas akka mazal ur ssawḍeɣ ara aswir ilaqen, maca
umreɣ aṭas ɣef ugmuḍ-a Mazal-aɣ nlemmed.

**Tutlayt-inu: **Acu d tamuɣli-m ɣef
usexdem n tutlayt tamaziɣt deg yiẓeḍwan inmettiyen?

**Malika Ferḥani (Tagawawt): **Asemres n tutlayt n tmaziɣt deg yiẓeḍwan inemtiyen: zemreɣ ad iniɣ yesɛa
sin wudmawen. Udem amezwaru yelha, acku d ttawil i wid umi ur tettunefk ara
tegnit ad lemden tamaziɣt deg uɣerbaz, ad issinen.

Daɣen d annar i usnerni i usbeggen dakken tutlayt-nneɣ , d tutlayt am nettat am tutlayin n umaḍal meṛṛa, tesɛa ilugan-is, tesɛa tazmert akken ad tili di tira n tsekla d tmusniwin nniḍen. D annar ideg nesɛa aḥric-nneɣ ula d nekkni, ad nini tigad-nneɣ s tutlayt n tyemmat.

Udem wis sin, dir-it acku yella aṭas n userwet, aṭas n wid i d-yesnulfuyen,
i d-yettarun s waṭas n tuccḍiwin, yerna qqaren akka i tella tira; dɣa aṭas i
ten-yeṭṭafaren deg tuccḍiwin-nni. Aya, yettṛuẓu tutlayt ugar. Nessaram ad
yenqes waya. Nessaram ad yili uqadeṛ n tutlayt d yilugan-is, ilaq ad neǧǧ aḥric
-agi i wid yesɛan igerdasen deg tesnilest.

**Tutlayt-inu: **Acu d anamek ɣur-m,
n tira s Teqbaylit deg umaḍal-a i ṭṭfent tutlayin timeqqranin iǧehden?

**Malika Ferḥani (Tagawawt): **Iban, ulac ayen i d -yettlalen deg ulac. Am nekk am waṭas n yimura
d yimedyazen, nesɛa akk iɣbula seg way deg i d-nettagem. Tawacult, di tazwara,
ad yernu uɣerbaz d tmetti deg wadeg wis sin. Nekk aɣbalu-inu amezwaru, tala i
deg d-ugmeɣ d yemma. Aṭas i sliɣ seg yimi-s n yisefra, timucuha, inzan d
temseεraq . Tella setti - yaya - daɣen, fell-asent talwit.

**Tutlayt-inu: **Mmeslay-aɣ-d cwiṭ
ɣef wammud-im amezwaru i d-yeffɣen ussan-a.

**Malika Ferḥani (Tagawawt): **Tira s teqbaylit, tesɛa ɣur-i anamek d wazal, d imeqqranen; as am wakka
i d-tenniḍ amaḍal ṭṭfent-tt tutlayin n tmura iǧehden. Maca aya ur yebɣi ara ad
d-yini a nebru i ṭṭbel deg waman.

Tutlayt-nneɣ tezger-d d igiman n yiseggasen s timawit kan, teẓra acḥal d
acengu maca tedder akken yebɣu yili. Tedder, teṭṭef ɣas sdat n tutlayin yellan
d tunṣibin, yesɛan allalen akken ad idirent.

Tura aql-aɣ di tallit n tira, yella ttawil i usnerni ines ɣas ulamma s
wudem unṣib neẓra d aɣebbaṛ s allen. Maca numen ad tidir teqbaylit ur tnegger
ara, xas akka lweεd iteqqes.

**Tutlayt-inu: **Acu d isental-is
igejdanen, acu kem-yeǧǧan tferneḍ-ten?

**Malika Ferḥani (Tagawawt): **Ammud-iw amenzu, fkiɣ-as azwel “Tawemmust n wawalen". Isental
yellan deg-s, zemreɣ ad d-iniɣ aṭas i yellan. Maca, tuget d tamedyezt
tamḥaddit, tayri, tameṭṭut....atg .

Tamawt kan: werɛad ur d-yeffiɣ ara udlis-iw . Maca aql-aɣ nettraǧu-t deg
wussan -agi.

Acu i yi-yeǧǧan ad ferneɣ isental-a! nekk ad d-iniɣ ur frineɣ ara aṭas. D tagnit i d-yemmalen ɣef wacu n usentel ara d-aruɣ, akken i d-usan ineḍruyen, ama d wid i yi-yeɛnan neɣ wid n tmetti.

**Tutlayt-inu: **Yella kra n usentel
deg udlis-im i εzizen fell-am ugar n wiyeḍ?

**Malika Ferḥani (Tagawawt): **Isental i ɛzizen fell-i ugar n wiyaḍ, ad d-iniɣ kan anwa aḍad ara
tekkseḍ seg ufus -ik? Ulac! Ihi ɣur-i ula d isental neɣ isefra ɛzizit akk
fell-i.

**Tutlayt-inu: **Acu n yizen i triḍ
ad tesεeddiḍ i yimeɣriyen-im?

**Malika Ferḥani (Tagawawt): **Izen i riɣ ad sɛeddiɣ i yimeɣriyen, ad d-iniɣ d iznan, mačči d
yiwen. Tazwara d Taqbaylit, imi nekk d tagi iyi-yerḥan ugar n wayen
nniḍen. Bɣiɣ ad iniɣ i wid iɣunzan, ikukran , iḥeqren tutlayt-nneɣ, Taqbaylit
tezmer ad tifrir am waṭas n tutlayin nniḍen, arut taqbaylit s Teqbaylit.
Taqbaylit teḥwaǧ-iken, ur d-qqaret ara ulamek, acku yella wamek, i win iran .

Izen wis sin, tira d amennuɣ, d asbeggen n tilin d yiman. Izen wis krad!
yal aḥric s wuguren-is. Tira daɣen akken, meɛna s lebɣi d tebɣest ad tessiwḍem
. Izen nniḍen, tira tesnernay azal n umdan; tutlayt-is, temmal abrid ɣer tafat
. Ttruḥun yemdanen tgerri-d tira. Arut.

**Tutlayt-inu: **Mmeslay-d ɣef
tedyanin tiseklanin ideg tekkiḍ d wacu i d-tesfaydiḍ seg-sent?

**Malika Ferḥani (Tagawawt): **Tidyanin tiseklanin! kkiɣ di kra kan , tafaska n Uqbu, Akal amellal,
deg Yemkiren, Adrar n Fad deg at Smaɛil, deg Ugni n Ucerqi.

**Tutlayt-inu: **Ini-aɣ-d ma
tufrareḍ-d yakan di kra n warrazen, d anwi-ten?

**Malika Ferḥani (Tagawawt): **Arrazen, arraz-iw amenzu deg Uqbu, tamedyezt yufraren ɣer tlawin.

Arraz wis sin! Arraz Ḥnifa n tmedyezt tameḥaddit, deg Ugni n Ucerqi. Arraz
wis sin, deg Yemkiren. Arraz wis krad, di Tizi Wezzu.

**Tutlayt-inu: **Acu i am-yettaken
tahregt i tira?

**Malika Ferḥani (Tagawawt): **Acu i iyi-d-yettaken tahregt! deg waṭas n tegnatin, d urfan hhh. Meɛna
llant tlufa nniḍen.

**Tutlayt-inu: **Acu n wuguren (ma
llan) i tettmagareḍ di tira, amek i ten-tferruḍ?

**Malika Ferḥani (Tagawawt): **Uguren di tira! iban llan. Ad iniɣ kan ɣef lexṣas di tmusni n tira n tmaziɣt, d ayen i
d-yessuturen ugar n wakud i unadi, d useɣti.

**Tutlayt-inu: **Tesεiḍ kra n
tnummi mi ara tettaruḍ? D acu-tt?

**Malika Ferḥani (Tagawawt): **Tannumi di tira! tasusmi. Ḥemmleɣ tasusmi mi ara ttaruɣ, daya. Ma
d akud neɣ d adeg, akken yebɣu yili.

**Tutlayt-inu: **Acu d isenfaren-im
n tira i yimal?

**Malika Ferḥani (Tagawawt): **Isenfaren! ad d-ilal tura wammud-agi amezwaru, sakin ad nẓeṛ hhh. Ad
iniɣ kan tira tella.

**Tutlayt-inu: **Acu triḍ ad tiniḍ
i yimeɣriyen ɣef umecwar i d-tuɣeḍ neɣ ɣef tmedyezt-im?

**Malika Ferḥani (Tagawawt): **Acu ara d-iniɣ i yimeɣriyen ɣef tmedyezt-iw! Tewɛeṛ cwiṭ tuttra-a.
Waqila d nutni ara d-yinin. Nekk ad asen-iniɣ ssarameɣ ad yaweḍ, neɣ ad awḍen
yiznan-iw, ad afen lebɣi-nsen deg tira-w d yisefra-w .

**Tutlayt-inu: **Awal n taggara, a-t-an
ɣur-m, ini-d ayen tebɣiḍ.

**Malika Ferḥani (Tagawawt): **Awal n tagara! tanemmirt a mass Bendali ɣef udiwenni, Tanemmirt i
yimeɣriyen ara aɣ-yeɣren0 d wid ur aɣ-neqqaṛ ara. Tudert i teqbaylit d wid i
tt-yessidiren . Tanemmirt.

*Tadiwennit-a, iga-tt S.BENDALI.*

*https://sadbendali.blogspot.com/2025/03/tadiwennit-d-tmedyazt-malika-ferhani.html*


Tadiwennit d tselmadt tamarut Samira Cirik

*Mi
nebda tadiwennit d tmarut-nne**ɣ**, nessuter-as ad d-tessenked iman-is i yime**ɣ**riyen n **“**tutlayt-inu, ha-t-a wamek i d-terra: **“** Azul i "tutlayt-inu" !
Azul merra **ɣ**ef yime**ɣ**riyen-is**”**.* *Samira Cirik, d yiwet n tlem**ẓ**it ilulen di taddart n "Ugusim",
i d-yezgan deg t**ɣ**iwant n Yillulen n Umalu. A**ɣ**ir n Tizi Wezzu. D yiwet i i**ḥ**emmlen tutlayt-is seg wasmi i tella me**ẓẓ**iyet, d ayen i tt-ye**ǧ**gan d**ɣ**a, asmi d-tuwi akayad n** ** BAK deg useggas-nni n 2008,** ** tefren s leb**ɣ**i-s ta**ɣ**ult n tutlayt d yidles amazi**ɣ** akken ad t**ɣ**er** ** di tesdawit n Mulud At M**ɛ**emmer n Tizi Wezzu. Segmi d-tuwi
agerdas-is, ur t**ɛ**ettel ara, tekcem deg ta**ɣ**ult n uselmed. Deg-s ay tella ar tura.*

**Tutlayt-inu:** *Samira Cirik, kemm i i**ḥ**emmlen tutlayt-im tamazi**ɣ**t si tem**ẓ**i-m, melmi d wamek i tebda, i tettkemmil
teqsi**ḍ**t n tayri gar-awent?*

**Samira Cirik:** Taqsiḍt-iw d tmaziɣt,
tebda-d aṭas
aya. Cfiɣ-d akka, d tamecṭuḥt i ḥemmleɣ akk ayen yesεan assaɣ d
teqbaylit, ḥemmleɣ ladɣa aẓawan d yisefra, imir ttḥessiseɣ aṭas i rradyu tis-snat. Ahat d tagi dɣa i
yeẓẓan
deg-i tayri n tutlayt. Syin simmal ttimɣureɣ simmal tettnerni deg-i tayri-agi. Tayri-agi n
tutlayt, sakkin tuwi-iyi
qbala ar tin n yidles akked tmagit, tigi diɣ
grent-iyi di tin n tɣuri d uselmed akken ad treḍqeɣ alma d annar n tira.
Akka akk i d-mseḍfarent
! Ahat limer ur d-ddukklent ara akka, tili
ass-a mačči
di tira ara ggriɣ ! D ayen i yi-yeǧǧan ad xemmeɣ
belli tayri n tmaziɣt ma ur tegmi ara tettmettat.

**Tutlayt-inu:** *D acu kem-yessbe**ɣ**sen
akken tu**ɣ**ale**ḍ** d taselmadt n tutlayt tamazi**ɣ**t?*

**Samira Cirik:** Ayen
iyi-yessbeɣsen akken ad uɣaleɣ d taselmadt n tmaziɣt, di tazwara ad d-iniɣ d
tayri rebbaɣ fell-as. Sakin riɣ diɣen ad zzuzzreɣ
tayri-agi, akked d tsutwin i d-iteddun. Riɣ aladɣa ad ssiwḍeɣ inelmaden ad akin i
ccbaḥa
akked tzemnit
yeffren deg yidles-nneɣ am wakken i as-ukiɣ uqbel, ula d nekk.

**Tutlayt-inu:** *Amek tett**ḥ**ussu**ḍ** i yiman-im mi ara tettili**ḍ** sdat yinelmaden-im di tegnit n uselmed?*

**Samira Cirik:** Di
tugti n lewqat, ttḥulfuɣ i yiman-iw d tamasayt (responsable); acku ẓriɣ,
wid yellan sdat-i, d nutni d imal n tutlayt-nneɣ. Annect-a, yeslalay-d deg-i afud akken ad nadiɣ tarrayin timaynutin ara ten-yeǧǧen ad ḥemmlen tutlayt-nsen iwakken ad as-gen azal u ad qedcen
fell-as azekka am wakka dɣa ay tteɛraḍeɣ
nekki.

**Tutlayt-inu:** *Amek i yezmer uselmad ad yekki di lebni n yimal n tutlayt d
usnefli-nnes?*

**Samira Cirik:** Aselmad
yezmer ad yikki di lebni n yimal n tutlayt ma yessufeɣ-d inelmaden uzmiren i iḥemmlen ayen-nsen. Acku anelmad yeɣran
akken ilaq tutlayt-is u ira-tt, am wakken tt-ira uselmad-is ala s usnefli ara
d-yeglu. D nunti ara yeqqlen sakin d imal-is. Ma yessaweḍ uselmad ɣer
waya, ha-t-an yull aṭas
tameslayt-is.
Sakkin, d tidet yella wayen nniḍen
i yezmer ad yeg uselmad am
tira d unadi. Aladɣa asnulfu.

**Tutlayt-inu:** *Acu tettwali**ḍ** yezmer ad yall deg u**ḥ**raz n tmagit d yidles d use**ḥ**biber fell-asen deg wakud amiran?*

**Samira Cirik:** Ayen
ara yawsen aḥraz
n tmagit d yidles akka tura, ur cukkeɣ
ara d ayen yuɛren, ilaq kan yiwen ad yeddu d tallit n tura ; am wakken
teddunt akk tutlayin. Meḥsub,
yuwi-d ad neɛreḍ ula d nekkni amek ara nessemres
tutlayt-nneɣ deg ttawilat-agi itraren ay d-yettnulfun.
Ayen yessefraḥen
imi abrid-agi yettwabda yakan. Llan wid i as-yeṛẓan asalu. Ad d-fkeɣ
amedya s wayen iga Mass Kamal Buɛmara
yerran asegzawal-is d asnas, neɣ tibidyutin n uselmed i
xeddmen kra n yiselmaden d tselmadin n tmaziɣt
di Youtube akked Facebook…

**Tutlayt-inu:** *Acu i yesnernayen, i yessim**ɣ**uren tutlayt di tmetti akked tsudda n uwanek?*

**Samira Cirik:** S
yiwen wawal kan, ad d-iniɣ d afarem ( la pratique) !

**Tutlayt-inu:** *Acu-ten wassaren n Tmazi**ɣ**t assa akken ad tecbu tutlayin nni**ḍ**en yenneflin?*

**Samira Cirik:** Tamaziɣt tesra timetti-s. Assar i ttwaliɣ yezwar ass-a, d timetti yettarun. Acku tamaziɣt mazal ur as-yettunefk ara wazal tuklal deg ufus
n yimawlan-is segmi tugti deg-sen ur ssinen ara ad tt-arun. Ihi
tamaziɣt tesra win ara tt-yarun, ma nezwar kan
deg waya, mačči
kan d nettat,
dacu ula d nekkni ad d-necbu leǧnas
nniḍen.

**Tutlayt-inu:** *Tineggura-a d**ɣ**a,
tekcem Tmazi**ɣ**t di google traduction/asu**ɣ**el. Acu d a**ḥ**ulfu-inem **ɣ**ef tedyant-a?*

**Samira Cirik:** Aya
d ayen igerrzen maḍi,
aya si tama yefka-d ttbut belli tutlayt-agi tezmer ad tecbu tid nniḍen yenneflin, si tayeḍ yerna-d ttbut belli ula d nekkni nezmer
ad necbu wiyiḍ.
Skud llan akka yimdanen iqeddcen deg uḥric-agi n usetrer n tutlayt, ala lxir ara yilin ɣer sdat.

**Tutlayt-inu:** *Kemm - yesselmaden Tamazi**ɣ**t,** ** tgi**ḍ** asurif zik, **ɣ**er tira n tsekla, i tebdi**ḍ** s usuqel, mmeslay-ane**ɣ**-d **ɣ**ef way-a.*

**Samira Cirik:** Uqbel
ad kecmeɣ deg taɣult
n uselmed, i yella lḥir-agi
n tira deg-i. Yal tikkelt, amek i d-yettas lebɣi ɣer waya : llan wussan ideg i d-suguneɣ kra deg wallaɣ-iw
kan, syin ad t-jerrdeɣ; yella diɣ
anida ttaruɣ ayen ḥulfaɣ, neɣ ayen walaɣ,
ddreɣ neɣ sεeddan-t
wiyaḍ...
Ttaruɣ-ten kan akka s tɣawalt ɣef tferkit.

Asuqel, bdiɣ-t
segmi i ɣriɣ
tamaziɣt d asawen. Bdiɣ niqal sekra n yiḍrisen
imecṭaḥ, ttaruɣ i
yiman-iw, syin deg yisebtar n Facebook: am uḍris-nni
"Amesmar" d-yeddan deg udlis aɣurbiz
n ugraw *" Tunt-inu*". Winna, d aḍris d-ssuqleɣ
seg wayen uran watmaten Grimm. Seg yiḍrisen iwezlanen am wigi i uwḍeɣ
sakkin almi d ayen ɣezzifen. Amedya am udlis « Taɛekkazt n umɣar
azemni » i
d-nessuffeɣ ussan-agi iɛeddan
nekk akked tmarut Wiza AMUR ɣer teẓrigt ccix Muḥend u Lḥusin. Nessemyezg-d deg-s tidmi n yiwen ufiluẓuf iwumi semman Epictète. Ad farṣeɣ dɣa tagnit akken ad snemmreɣ aṭas
tamarut-agi i
iyi-d-yettaken yal tikkelt tabɣest, akken ad kemmleɣ
deg ubrid-agi n tira d usuqel. D nettat i iyi-yellan d amnir d ufud
yal mi ara rrẓen
yifadden i tira.

**Tutlayt-inu:**

*Annect-a, yessawe*

*ḍ*

*-ikem tessuff*

*ɣ*

*e*

*ḍ*

*-d adlis-im amezwaru ddaw*

*uzwel*

*“*

*Gar layas d usirem*

*”*

*, ssenked-it-id ttxil-m, tini*

*ḍ*

*-d acu yegber ?*

**Samira Cirik:** "Gar
layas d usirem" d ammud n yisefra ideg llan wazal n 75 d
azwel. Isefra uriɣ deg-s, ur ɣezzifit
ara.
Anagar yiwen neɣ sin kan i meqqren.

Ammud-agi, yebda s tezwart i iyi-tura dɣa Massa Wiza AMUR; syin, bḍiɣ-t ɣef krad yixfawen. Ixef amezwaru, yejmel-d isefra i d-yuwin ɣef layas; wis sin, yejmel-d wid i d-yuwin ɣef usirem; ma d aneggaru, d tisuqilin i giɣ deg-s : rriɣ-d ɣer teqbaylit kra n yisefra n yimedyazen iberraniyen i ḥemmleɣ ad ɣreɣ si zik-iw. Ad d-bedreɣ amedya : Maurice Carême, Jacques Prévert, Gérard de Nerval, Ɛumer Lxiyam d wiyiḍ... S umata d aya i yellan deg-s, ma d ayen nniḍen ad neǧǧ axir imeɣri ad t-id-yessekfel.

**Tutlayt-inu:** *Adlis-inem, iwumi i iwata? i yinelmaden ne**ɣ** i medden akk?*

**Samira Cirik:** Ɣef wakken meyyzeɣ,
ammud-iw,
iwata merra wid ara t-yeɣren : ama i yinelmaden ama i yiselmaden i
yimeqranen neɣ i yimeẓyanen... I yiwetmen neɣ i
twetmin. Isental-is yemgaraden, yal wa ad yaf
deg-sen leɛmer-is, yal wa yaf deg-s uzuf-is. Yerna anwa seg-neɣ ur njerreb ara layas, anwa ur nrebba ara asirem ?

**Tutlayt-inu:** *Di taggara-a, ddeqs n yilme**ẓ**yen am kemm,** ** ye**čč**uren d leb**ɣ**i, i ikecmen deg unnar n tira maca, si tama
ttmagaren ugur n yime**ɣ**riyen
i ixussen, si tama nni**ḍ**en, ur ttafen ara afus n tallelt i useddu n tsekla-nsen. Acu d tamu**ɣ**li-m **ɣ**er taluft-a?*

**Samira Cirik:** Annect-a
yella s tidet, d ayen iwumi rriɣ tamawt. Maca mačči d ayen yessewhamen, acku timetti-nneɣ si zik ur teqqar ara aṭas. Ladɣa s
tutlayt-is, tagi dɣa amzun tebɛed
akk fell-as. Ɣef waya i ilaq dɣa ad d-naf tifrat i wugur-a. Ahat llaq ad nnadi
amek ara nesseqreb adlis s imeɣri neɣ wagi ɣer udlis ? Maca send aya
yuwi-d uqbel ad nwali amek ara yelmed tira acku ulamek ara iɣer yiwen tutlayt ur yessin ara ad yaru.

Sya ar imir, yuwi-d diɣ ɣef yimura imaynuten i aɣ-yecban ur fecclen ara. Yal yiwen, ad yexdem s wul-is ayen yessen akken yezmer. Yuwi-d dɣa ad nawi amedya n Kafka anda almi d asmi yemmut d asawen i t-ɣran waṭas yimdanen. Dagi riɣ ad d-iniɣ belli amaru yuwi-d ad yexdem s tayri mačči iwakken ad yettwaɣer.

**Tutlayt-inu:** *Acu i txeddem massa Samira Cirik deg wakuden-is ilmawen?*

**Samira Cirik:** Deg
wakuden-iw ilmawen, yal tikkelt amek. Tikkelt d tira, tikkelt d
ccna, tikwal d anadi deg tsekla d yidles... Tikwal diɣ, am tlawin-nni kan n zik : tibḥirt akal d ugama.

**Tutlayt-inu:** *Acu d isenfaren-im i yimal?*

**Samira Cirik:** Γer
sdat, ad ilin yisenfaren imaynuten. Aql-i, deg yiwen wammud n tullisin i bdiɣ deqs ayagi. Ma ɣezzif leɛmer, ula d wagi ad d-taweḍ nnuba-s i usiẓreg.

**Tutlayt-inu:** *Acu tessaram massa Samira, i tudert-is n twacult d umahil?*

**Samira Cirik:** Ssarameɣ tazmert akked yirad. Tazmert, imi d tagi i d-yettaken
lbenna n tudert d ufud i umahil. Irad, acku d wagi i yessebɣasen, ticki i d-rzan waṭṭanen ɣer tafekka. Yenna-as dɣa Epictète : « Aṭṭan d ugur i tfekka mačči i yirad... Asquder d ugur i yiḍarren macči i yirad ».

**Tutlayt-inu:** *Awal aneggaru a-t-an **ɣ**ur-m, ini-d deg-s ayen tri**ḍ**.*

**Samira Cirik:** Ad
d-iniɣ tanemmirt i "tutlayt inu" imi i
iyi-tga azal tesnubget-iyi, tanemmirt imi iiyi-tefka tagnit akken ad d-awiɣ uma d ixef n umeslay ɣef tirmit-inu di tira akked uselmed. Leqdic am wagi
txeddem, d ayen i yessefraḥen
u d ayen yessebɣasen aṭas imura. Nessaram-as teɣzi
n leɛmer. Ar tufat.

*Tadiwennit, iga-tt
S.Bendali*

*https://sadbendali.blogspot.com/2025/03/tadiwennit-d-tselmadt-tamarut-samira.html*


Tadiwennit d uselmad amaru Racid ISAƐDI

**Deg ubrid n usebɣes n yimeskaren di tsekla tamaziɣt i nuɣ, assa nerna-awen-d tadiwennit nniḍen akked yiwen umaru. Wa, d Racid Isaεdi.**

**TUTLAYT-INU:** Ssenked-d iman-ik, ttxil-k ?

**Racid ISAƐDI:** ISAƐDI, adrum n Yibuṛasen. D aselmad n tutlayt tamaziɣt deg uɣerbaz
alemmas. D amaru s tutlayt tamaziɣt. Luleɣ deg taddart n Taza i d-yezgan deg
Wat Yiraten. Γriɣ tutlayt d yidles Amaziɣ deg tesdawit Mulud At Mεemmer n Tizi
Uzzu, iseg d-ffɣeɣ deg 2008. Bdiɣ aselm ed n tmaziɣt deg 2011-2012, deg uɣerbaz
alemmas n taddart n Wat Fraḥ almi d ilindi, 2023-2024. Aseggas-a, uɣaleɣ ɣer
uɣerbaz alemmas n Tewrirt Meqqren.

**TUTLAYT-INU:** Kečč d aselmad, d amaru, amek d-tufid iman-ik deg ubrid-a, ahat yella wayen
i k-yeǧǧan ad tedduḍ deg-s ?

**Racid ISAƐDI:** Seg uselmad ɣer umaru d abrid i yuɣ ufellaḥ ɣer uḥeddad. Mi yebda afras d
unqac, yufa llan wallalen i yesεa yakan ḥfan d wid i as-ilaqen, meεna ur
ten-yesεi ara. Akka i iyi-teḍra ula i nekk mi bdiɣ aselmed ur d-ufiɣ ara
swayes ara geɣ irmad n usejji i lexṣaṣ i d-ttafeɣ deg tesleḍt n yigmaḍ n
yinelmaden-inu deg yikayaden-nsen. Ama deg tɣuri d yirmad n tutlayt (tamawalt,
tajerrumt, taseftit d trawalt).

**TUTLAYT-INU:** Γur-k krad yedlisen, mmeslay-aɣ-d ɣef yal yiwen deg-sen, tiniḍ-aɣ-d
timental i k-yeǧǧan ad ten-id-tessuffɣed ?

**Racid ISAƐDI:** Uriɣ kraḍet n tezmamin n tira:

- Yiwet, ɣer teẓrigin Tamagit

- Snat, ɣer tezrigin Talsa

- Ammud n tullisin ɣer teẓrigin El Amal

- Timsirin n tutlayt tamaziɣt ɣer teẓrigin Talsa

- Tazabut, d adlis i d-ssuffɣeɣ d gma aselmad, amaru, ameɣnas Werdi Lyazid, daɣen ɣer tezrigin Talsa.

Amud n tullisin, uriɣ-t i usnerni n uswir n tɣuri n yinelmaden d uslali n tayri n tɣuri ɣur-sen. Uriɣ-tent s uɣanib afessas akken ad tent-yegzu unelmad, akken yebɣu yili uswir-ines; rnu ɣer way-a afran n yisental d wid ideg ara d-yagem unelmad aṭas n temsirin n ddunit . Xas akken i yezmer ad iɣer ula d win meqqren mačči ala inelmaden. Tizmamin-agi n tira, uriɣ-tent ama i uselmed n tɣuri s tmaziɣt ladɣa ɣer yinelmaden n uɣerbaz amenzu d win ixuṣṣen deg tɣuri deg useggas amezwaru n uɣerbaz alemmas, ama i useqεed n tira ɣer yinelmaden. Greɣ tamawt simmal aṭas n yinelmaden akka tura, ur nesseqεad ara tira-nsen. Adlis wis semmus (Timsirin n tutlayt tamaziɣt) ideg giɣ taḥawact i temsirin akk yeqqar unelmad seg useggas wis ukkuẓ n uɣerbaz amenzu alamma d aseggas wis ukkuẓ n uɣerbaz alemmas deg yirmad n tutlayt d tmawalt. Yis-s, bɣiɣ ad d-yerr unelmad tilelli-ines deg ulmud n tutlayt-nneɣ. Ad yeqqar war ma yella d taεkemt ɣef yimawlan-is, ur t-tettarra ara tmara ad yernu timsirin berra n uɣerbaz. Adlis n tzabut-nni ideg llant 30 n temsirin n yilugan n tira, nsedda-as-d ula d CD i wakken mi ara d-yeḥder ad iɣer yis-s unelmad, ad iɣer qbel alugen syin ad isel i tefyar i d-yeddan deg temsirt-nni. Mi tent-yekfa s tira ad d-yuɣal ɣer udlis-nni ad tent-yesseɣti seg-s.Idlisen-agi, lhan daɣen ula i yiselmaden deg uheyyi n temsirin-nsen ladɣa tid n yirmad n usejji.

**TUTLAYT-INU:** Acimi tferneḍ i wammud n tullisin-ik azwel “tejreh tasa” ?

**Racid ISAƐDI:** Ferneɣ-asent azwel-agi imi riɣ adlis-agi ad yili d tajmilt i setti, ad
tt-yerḥem Ṛebbi. Tejreḥ tasa, d tiririt i as-d-yerra umejjay i xalti mi iǧewwez
ɣef setti, yenna-as-d : Tejreḥ tasa-s! Deg tullisin-agi, seddaɣ-tt-id d awadem anda
i d-smektaɣ kra n waktayen i ddreɣ yid-s.

**TUTLAYT-INU:** Ticki ara tbeddeḍ zdat n yinelmaden, s wacu tettḥulfuḍ ? Acu tettwaliḍ neɣ
acu tessarameḍ seg-sen ?

**Racid ISAƐDI:** Sdat n yinelmaden, ttwaliɣ iman-iw d amejjay, mi ara yettwali yal amuḍin
weḥd-s, d acu i t-yuɣen d wacu i as-ilaqen. Daymi i as-qqareɣ asmi bdiɣ
aselmed, ilaq ad iliɣ d aselmad, i ssarameɣ ad sεuɣ, asmi lliɣ d anelmad. Rnu
ɣer waya anelmad, ɣur-i, mačči d akufi ilem i yettraǧun kan win ara t-yačaren.
Anelmad, d taftilt neɣ tafeggact yeččuren d zzit, tettraǧu kan win ara
tt-iceεlen. Anelmad, ilaq ad d-yerr s lexber taneɣrit d axxam-is wis sin ,
deg-s d aεeyyal mačči d inebgi.

**TUTLAYT-INU:** Amek tettwaliḍ iselmaden n tmaziɣt ass-a? Inelmaden ufan iman-nsen neɣ
ttmagaren-d uguren sebba n tarrayt n uselmed ?

**Racid ISAƐDI:** Aselmed n tmaziɣt, ass-a? Mi ara waliɣ tasraft iseg d-teffeɣ, ad d-iniɣ
yelḥa ɣer sdat maca mi ara waliɣ ɣef wanda i ilaq ad yaweḍ seg 1995 ar ass-a
neɣ ɣer wanda i ilaq ad yili, ad d-iniɣ mazal nebdi tikli. Acku tarrayt-agi
swayes ala tt-ssɣaren ad telhu limer d tutlayt taberranit mačči d tutlayt
tayemmant. Tin akk i tent-yugaren, imi tt-mazal s ufran, mazal ur
tt-qqaren ara akk di tmurt yinelmaden xas akken d tutlayt tunṣibt mačči kan d
taɣelnawt. Asmi ara tt-naf seg ugafa ɣer unẓul, seg usammer ɣer umalu, umneɣ
imir, ad as-d-afen tarrayt i as-ilaqen swayes ara tegmu.

Inelmaden-nneɣ, skud ur d-yelli ara uεiwed n tmuɣli deg uselmed-ines, ad asen-tuɣal i kra am qeḍran yezwaren tammemt. Anelmad ara tt-yeɣren alamma yeɣra taglizit, ur tt-yeqqar ara segmi ara yebdu almud, ur as-yettakk ara amḍiq i tuklal deg wul-is neɣ deg leqraya-s.

**TUTLAYT-INU:** Amek yezmer uselmad n tmaziɣt ad yessiweḍ inelmaden-is ad fazen di tɣuri d
tira si tama, si tama -nniḍen, ad iseddu ahil aɣurbiz ?

**Racid ISAƐDI:** Anect-a, ilaq ad yaf qbel uselmad d acu ara yefk i unelmad ad iɣer! Akka
tura mazal ur fkin ara azal s waṭas i tira i yigerdan, ur tcudd ara kan ɣer
uselmad. Xas ma yebɣa, ma ur yufi ara idlisen, tuɣal ar din. Rnu ɣer waya
aεiwed n tmuɣli deg wahil: deg -s ad fken azal i tɣuri d tira. Aselmed ur
yettili ara d akiwan: aselmed n yilugan n tira kan. Ilaq ad d-yili uselmed n
tutlayt d yidles-nneɣ.

**TUTLAYT-INU:** D acu i d tamuɣli-k ɣef wahil aɣurbiz n yal aswir ?

**Racid ISAƐDI:** Tamuɣli-w ɣef wahil-agi, mačči d tamsalt n yelha neɣ diri-it. Wid i
t-ixedmen, ahat xedmen akken ufan mačči akken bɣan. Ahil, ur d-neslalay
ara tayri d zzux s tmagit-nneɣ mačči d ahil. D amḍal ara tt-yemḍel, ur
tt-yesnernay ara. Acu ara d-yeg wahil ideg ara d-yawi unelmad 18/20 netta ur
yeẓri d anwa-t Mulud Mεemmeri deg umedya? Acu n nnfeε deg wahil ideg ara yili
usirem n win ara yekfun leqraya d tarewla si tmurt-agi?! Win yebɣan
tamaziɣt, mačči ala tira-s kan ara yissin, ilaq yis-s ara yettlaεi mmi-s
ɣer dduḥ, ad tt-yessemras di tudert-is anda yebɣu yili.

**TUTLAYT-INU:** Aṭas i nettwali ssuffuɣen-d idlisen s tmaziɣt ass-a, amek tettwaliḍ
tamsalt-a ? Anida tettwaliḍ yella lexsas deg yedlisen-a ?

**Racid ISAƐDI:** Adlis ara d-yeffɣen, d aẓru amaynut ara nessexdem di lebni n uselmed d
tudert n tutlayt-nneɣ, maca, d lawan ad d-tezzi tmuɣli lqayen ɣef tira ara
d-yeslalen tayri n tɣuri ladɣa ɣer yimeẓyanen. Llant taɣulin ideg i ilaq ad
d-tili tira deg-s s twizi. Amedya, akken ad d-yeg yiwen asegzawal n tujjya,
ilaq ad yili d amahil n ugraw, wid yessnen tutlayt d tujjya . Mačči win yekkren
kan akka ad d-yesnulfu awal!

**TUTLAYT-INU:** Ahat yella kra n umaynut i tettheggiḍ akka ɣer zdat ?

**Racid ISAƐDI:** Amaynut? Akken kan i greɣ aεeqqa ɣer wakal, akken i t-bdiɣ asmi ara d-ilal
ad as-nsemmi! Hhh Yesεa azal ɣer tɣuri imi d annect-nni i d iyi-yerḥan akka
tura.

**TUTLAYT-INU:** Asirem-ik deg ubrid i d-tewwiḍ, d acu-t ?

**Racid ISAƐDI:** Asirem-iw, ad tesεu tmaziɣt amkan i as-ilaqen di tmurt-is. Ad tt-yettaru,
ad tt-yeqqar, ad tt-ihedder yal azzayri. Fell-as ad yekfu yir awal, d wayen ur
nemεin.

**TUTLAYT-INU:** Awal-ik n taggara i wid i iqeddcen ɣef yedles si tama, si tama tayeḍ, i
ublug “** tutlayt-inu**” ?

**Racid ISAƐDI:** Awal-iw aneggaru i wid iqeddcen ɣef yidles-nneɣ, d zzher i tesεam ɣef
leqdic-agi; mačči d lemziya, d lwaǧeb, xas ma abrid yessawen mliḥ. Iger-nneɣ
akken ad yecbu ayla n medden neɣ akken ad yili akken i t-ssaramen yimezwura neɣ
i t-nessaram nekkni, laqen-as yiɣallen yeddukklen d wul d nniya zeddigen. Iswi?
Mačči d anwa ara d-tesban tutlayt-nneɣ, meεna d anwa ara as-igen amḍiq i tuklal
akken yezmer. Ama s uselmed, ama s tira n yidlisen ama amahil-agi ussnan deg
internet, deg umedya ablug-agi i wumi tsemmam “Tutlayt-inu”. Deg yisem-is, iban
yiswi-s. D asnerni di ccan n tutlayt d yidles-nneɣ. Aḥuddu aḥunnu fell-awen.
Tanemmirt-nwen. Ar tufat.

*Isumar, telqeḍ-iten-id Farida Cebbiri.*

*https://sadbendali.blogspot.com/2025/05/tadiwennit-d-uselmad-amaru-racid-isadi.html*


Tadiwennit akked tselmadt tamarut Siham Ḥariqencix

*Deffir
tuffɣa n udlis amezwaru n tselmadt tamarut Siham **ḤARIQENCIX “Tiɣri n
Tudert”, tuẓa ɣur-s tgensast n “Tutlayt-inu”, testeqsa-tt ɣef waṭas n temsal.
Ha-tt-a tdiwennit i yeḍran gar-asent:*

Ttxil-m ssenked-d iman-im i yimeɣriyen n “** tutlayt-inu**”?

Isem-iw ḤARIQENCIX Siham, n taddart n Ubizar "Lεerc n Wat Jennad". D taselmadt n tmaziɣt, deg uswir alemmas .

**Tutlayt-inu: **Melmi d wamek tebdiḍ tira?

**Siham Ḥariqencix:** Tira, bdiɣ-tt asmi qqareɣ di tesdawit, deg uswir wis kraḍ. Imir-nni, lliɣ
ttaruɣ kan tullisin d timeẓyanin ɣef tudert-iw.

**Tutlayt-inu:** Anwa i am-irennun afud deg umecwar-inem n tira?

**Siham Ḥariqencix:** Wid i iyi-irennun afud deg umecwar-iw n tira, ahat mačči d yiwen mačči d
sin, imi si tama tella twacult-iw, si tama niḍen daɣen d iselmaden-iw
yuklalen leqder.

**Tutlayt-inu:** Ussan-a, yeffeɣ-d udlis amenzu, hder-aɣ-d s tewzel fell-as? Acu-t
usentel-ines?

**Siham Ḥariqencix:** Adlis-iw amezwaru, d ungal, ** Tiɣri n Tudert**.

Deg-s uwiɣ-d awal ɣef ddeqs n yisental i nettidir. Yettmeslay-d Wakli i yellan d abugam, yettales-d yal tadyant umi yeḥḍer di yal tazniqt.

**Tutlayt-inu:** Acu-t wassaɣ n uzwel d wungal-im ?

**Siham Ḥariqencix:** Assaɣ n uzwel d wungal-iw, imi ayen yellan deg-s d isental n tmetti, ahaqel
tiɣri-inu tella-d i ubeddel n kra n lecɣal i wakken ad nedder tudert
yelhan, gar-asen : tamuḥeqranit n tmeṭṭut, n uguji, imenɣi ger watmaten,
assaɣ ger yiεeggalen n twaculin…

**Tutlayt-inu:** Amek tettwaliḍ aselmed n tmaziɣt di tmurt-nneɣ?

**Siham Ḥariqencix:** Aselmed n tmaziɣt di tmurt-nneɣ, mazal ur yeṭṭif ara amḍiq ameqqran imi
mazal ur tekcim ara ɣer ddeqs n waɣiren ar imir-a.

**Tutlayt-inu:** Amek yezmer uselmad n tmaziɣt ad yettekki di lebni d usnerni n tutlayt ?

**Siham Ḥariqencix:** Aselmad n tmaziɣt, ibennu anda ma yella di yal aswir imi dɣa
yesselmad tutlayt tayemmat i warrac yerna yesseḥbibir fell-as. Yesnernay-itt
ɣer-sen imi d nutni i d taftilt n uzekka. S umata isenkar-d tasuta ara yeṭṭfen
di laṣel d tutlayt.

**Tutlayt-inu:** Acu-t uḥulfu -inem mi-ara tbeddeḍ di tneɣrit sdat yinelmaden-im?

**Siham Ḥariqencix:** Aḥulfu-inu mi ara beddeɣ sdat n yinelmaden-iw, d asirem imi yal ass d
tamussni tamaynut ara muddeɣ i ugrud.

**Tutlayt-inu:** Γef wacu i d-yettmeslay udlis-im, mudd-aɣ-d tikti tamatut-ines?

**Siham Ḥariqencix:** Takti tamatut n udlis-iw :

D yiwen iḥekku-d ayen i d-yedder di tmetti-nneɣ. Yal lḥara yeḥder deg-s i tedyant, yal tiɣmert tettḍeqqir-d tiɣri i ubeddel. Ddeq-s n yisental ɣef wacu yennuɣna wul, yenwa deg-sen abeddel i tudert iṣeggmen.

**Tutlayt-inu:** Amek i kem-id-tusa takti akken ad d-tessuffɣed adlis-a?

**Siham Ḥariqencix:** Takti n usuffeɣ n udlis, akken i d-nniɣ yakan lliɣ ttaruɣ kan tullisin d
timeẓyanin, dɣa s leryuy n wid yessnen d wid yellan deg wannar i yi-iwellhen ad
t-rreɣ d ungal akken ad d-yeffeɣ, tiɣri ad taweḍ yal imeɣri.

![]() |

**Tutlayt-inu:**Anwa amaru neɣ amedyaz i teṭṭafared?

**Siham Ḥariqencix:** Wid ṭṭafareɣ daɣen mačči d yiwen mačči d sin, imi akken qqareɣ tasrit,
ḥemmleɣ-tt. Ḥemmleɣ daɣen tamedyezt. Dɣa ttawil-agi n facebook ddeqs n wid
ukkud i yi-d-yessemlal xeddmen tamedyazt tufrar nezzeh.

**Tutlayt-inu:** Anida nezmer ad naf adlis-im?

**Siham Ḥariqencix:** Adlis-iw, tzemrem ad t-tafem deg :

Tnedlist n Freḥa - DAḤMAN, tinedlisin n Tizi Wezzu : CCIX d YEḤYAWI, tinedlisin n Micli d Larebεa n At Yiraten, tanedlist GURAYA deg Bgayet (Tamdint), tanedlist ṢALḤI di Sidi Ɛic, tanedlist MUḤEND UHARUN deg Uqbu.

**Tutlayt-inu:** Amek twalad asufffeɣ n yedlisen n tmaziɣt ass-a, d ayen isehlen neɣ yewεer?

**Siham Ḥariqencix:** Asuffeɣ n yidlisen n tmaziɣt, mačči d ayen isehlen imi amaru yeḥwaǧ win ara
as-yefken afud d ufus n tallelt, Md: aseɣti, d ayen i d-ufiɣ ixuṣṣ deg
taɣult-agi-nneɣ.

**Tutlayt-inu:** Anwa ssenf n yimeɣriyen ara yeɣren adlis-im?

**Siham Ḥariqencix:** Adlis-iw, uriɣ-t i yal win yebɣan tudert yelhan, yal win yessaramen
ad ibeddel kra. Mennaɣ izen-iw ad t-fehmen.

**Tutlayt-inu:** Ahat tesεid kra n usenfar ɣer sdat?

**Siham Ḥariqencix:** Isenfaren ar sdat…!

**Tutlayt-inu:** Kemm yellan d taselmadt, d tamarut, acu i d asirem-inem i tutlayt d yedles?

**Siham Ḥariqencix:** Asirem-iw, am nekk am wiyaḍ ad tennerni tutlayt, ad d-nnulfun yimura di yal
taɣult…

**Tutlayt-inu:** Aseggas-a, tewwiḍ-d tilsizzelt n uduktura ; amek tḥulfad s wannect-a ?
Acu-t usenfar ideg ara teddud i usnerni n yedles d tutlayt-nneɣ?

**Siham Ḥariqencix:** Ih, uwiɣ-d deg wussan-agi iεeddan akayad n uduktura. Asenfar-inu ad yili
almend n usnerni n tutlayt.

**Tutlayt-inu:** Awal-im n taggara i kra n win iqeddcen ɣef tmaziɣt d yedles?

**Siham Ḥariqencix:** Ssarameɣ afud i yal yiwen d yal yiwet iqeddcen ɣef tutlayt-nneɣ.

*Isumar, telqeḍ-iten-id Farida CEBBIRI*

*https://sadbendali.blogspot.com/2025/05/tadiwennit-akked-tselmadt-tamarut-siham.html*


Tadiwennit d uselmad asdawan Qasi Mexluf

*Mi nessuter, i mass Qasi Mexluf, aselmad asdawan di taɣult n tmaziɣt, xas akken ahil-is yeččur; s tumert i d-yerra ɣef usuter-nneɣ. Ha-tt-a tdiwennit i nga yid-s i ublug-nneɣ "tutlayt-inu":*

Ttxil-k, ssenked-d iman-ik i yiseqdacen n ublug-nneɣ “tutlayt-inu.

Deg tazwara, ad asen-iniɣ azul. Tin ɣur-s, nekk d Mexluf n At Qasi u Sɛid (Kaci Makhlouf) s tṛumit. D aselmad, d amaru ilulen deg useggas 1977. Taddart-iw d At Yebrahim lɛerc Imceddalen - M'cheddalah deg aɣir n Tubiret.

Dacu i k-yesbeɣsen akken ad tzerweḍ, ad teslemdeḍ tutlayt tamaziɣt?

Nekk seg wid i d-yeṭṭḍen taqbaylit s tawant deg temẓi. S tewzel kan: aṭas i d-lemdeɣ ɣer Jida, yemma, yessetma d wigad akk itezzin deg ufrag n tudert n temẓi-w. Ɣas ulamma ffɣeɣ tamurt n Leqbayel seg wasmi sɛiɣ 18 n yiseggasen, yeqqim deg wallaɣ-iw... Ahat ɣef waya i qqaren "ccwafa n temẓi".

Imi lliɣ, ahat, seg wid yettḥulfun ugar, deg uɣerbaz amenzu agi ḥemmleɣ taɣuri d tira s tefransist d taɛrabt. Idlisen meqqren, ur iyi-d-ṣaḥen ara, dɣa d isefra yettwacnan i wumi selleɣ s waṭaṣ, akked tira n yisefra s teqbaylit s wayes bdiɣ. Ihi, d tigi i d-yiwin afran n uselmed n tmaziɣt.

Mmeslay-aɣ-d cwiṭ ɣef umecwar-ik asdawan ar ass-a.

Yeqqen ugar ɣer tmaziɣt, acku leqraya-w tamezwarut n uzref (Droit) ur as-kemmleɣ ara. Xedmeɣ turagt ɣef temsiselt d master ɣef tesnafyirt deg tesdawit n Bu Yira (Bouira), dduktuṛa deg tesdawit n Tbatent ɣef yinaw. Seɣreɣ deg uɣerbaz amenzu, deg tesdawit n Bu Yira, Tbatent, d Bgayet" ɣef usteqsi ɣef umecwar asdawan.

Acu d assaɣ i tliḍ d wammas n tutlayt d yidles imaziɣen n Bgayet ?

D asebter, ttiɣ-t. Zemreɣ ad as-muddeɣ i tmaziɣt ugar anda-niḍen.

Turiḍ yakan yiwet tezrawt ɣef tisenfalit di tutlayt tamaziɣt, acu i d izen-ik agejdan deg-s.

Inaw d umeslay (discours et langage) ɣer yimaziɣen ɣur-s tulmisin d tgejda ɣer i d-yiwi ad nerr lbal, ad ten-id-nsellek seg nnger. Mi ara d-iniɣ ameslay , ḥṣu deg-s tutlayt s wudem asnilsan d wudem n tfekka.

Acu d tamuɣli-k ɣef tisenfalit ger teqbaylit, tacawit d tiyaḍ? Ahat yella umgired deg wamek i d-tettili ?

Yessewham wamek gar teqbaylit d tcawit, imi ɣef tigi kan i yi-d-iṣaḥ wawal, i gar tekka trakalt, leqrun d tasertit n beṭṭu, mazal anzi ameqqran deg umeslay.

Amek tettwaliḍ tamhazt n unadi di tutlayt tamaziɣt di tmurt-nneɣ?

Lixṣaṣ neqqar-d irkelli yella, maca drus i yeẓran dacu i ixuṣṣen, rnu deg wayen akken ixuṣṣen deg wacu i d-yiwi ad nezwir. Lewhi-w, seg wakken "ulawen ččuṛen tazmart ulac", imezwura kkren i udrar s yiccer. Dɣa, d tamsalt n umyezwer (priorités) n tesnarrayt n leqdic (méthodologie de travail) ay nezgel cwiṭ: nexdem akken nufa mačči akken ilaq. S wakka, ad tafeḍ lmil ɣer kra n leqdicat s waṭas bexlaf wiyaḍ war ma yezwar-iten lḥal, ad tafeḍ ḍerref n wiyiḍ yerna d nitni i d llsas ... Ur d-qqareɣ ara ulac tuẓin deg wayen yettwaxedmen, meɛna d addad n tmaziɣt - s tutlayt, s yidles - yeḥwaǧ tasertit n leqdic iweznen, mačči tasertit n "ta deg ṭṭbel ta deg tzayeṛt".

Tessuffɣeḍ-d yakan ammud n tmedyezt “Taḥbult n tatut”, ansi i ak-d-tusa tehregt i tira-s ?

Tudert-nneɣ irkelli d tahregt, awi-d anwa ara tt-ileḥqen s usuneɣ, yal asefru deg wammud-nni yesɛa sebba-s; xaṭer yal wa dacu n usatel (akud d usentel) ideg t-uriɣ. Dacu, s umata imi nekk d asnarray (méthodologique) cwiṭ, ma yehwa-ak llant snat n sebbat: tella sebba tasnimant meḥsub d lebɣi-nni ad d-iniɣ ayen s wayes ttḥulfuɣ, tella sebba tasensegmant (pédagogique) imi rriɣ azal ugar i teqbaylit (iles d yidles) d kra n yisental i ferneɣ.

Acu n yisental ɣef i d-tewwiḍ awal deg-s?

Seg tid n wul, timetti, iles-nneɣ… atg. Imeɣri ad yaf deg-s 25 d asefru ɣef tesmidegt (toponymie), tayri, "lḥeṛga", tasertit, asmuḥyet ...

Amek tettwaliḍ tamedyezt tamaziɣt di tmetti, ass-a ?

Ad ak-in-rreɣ s snat n tikta. Tamezwarut, deg tmetti, tidet kan, tamedyezt taḥerfit, ur nettwacna ara, ur tuɣ ara amkan i as-d-yiwin. Imedyazen s wudem atrar, meḥsub ur ntezzi deg leswaq am zik, tuget ula gar-aneɣ, ur nemyussan ara ɛad ad neḍmeɛ deg tmetti. Tagi d ttrika taqdimt: adeg n umedyaz-nni n zik i tetteḥwiǧi tmetti, d icennayen am Ɛezzam, Lewnis, Lwennas, Yidir ...atg; i t-yeṭṭfen i-lmend n snat sebbat: imezwura ɣur-sen leswaq d yimukan-nniḍen, wiyaḍ d allal n uẓawan. Nekkni, ssuq yeǧǧa-aɣ iṛuḥ, aẓawan yexḍa-aɣ.

Tis snat, deg wayen yerzan agbur d tesmekta (quantité et qualité), aṭas n wayen yellan igerrez. Tella tira ideg ara tḥulfuḍ s uḥebbeṛ n bab-is ɣef talɣa d ugbur. Maca ur ttawḍen timetti... sebbat aṭas...

Anwa i d aɣref-ik: isdawanen, imeɣriyen imugna, ilmeẓyen, neɣ akk?

Aɣref-iw d wigad yessen iɣes-nsen ɣef terbut, akken d wayen bɣun ilint.

Amek i tettwaliḍ imal n tmaziɣt, n teqbaylit, di tmetti tamirant ?

Ur zmireɣ ad ak-in-iniɣ, tidet kan. Maca imal-agi aṭas ara yekken deg usunneɣ-ines. Ma nerra arway n umaḍal ur aɣ-nzeggel ara ar yidis, ad d-qqiment snat: D azref-nneɣ ad nessirem; yiwi-d ad tt-necrew meṛṛiɣet fell-as.

Ifecka/allalen itraren (iẓeḍwan inmetiyen, tigzi timelẓit I.A, taẓrigt tumḍint), zemrent ad allent tutlayt tamaziɣt ?

Wigi am ujenwi n tamment: ha-tt tizeḍt, ha-t leqḍeɛ. Tuɣal ɣer tsertit-agi ɣef d-nemmeslay, tazwara ma ad tili d wamek-itt. Ma twenneɛ, ad nemger ur nettxaṣ, akkin i waya tuẓin ara taẓ tmaziɣt ula deg targit ur tt-nettaf !

Addad n tura, ilaq-as tasastant n unnar tussnant akken ad teqreb tiɣririt ɣer tilawt. Maca, ad iniɣ aṭas n wayen i d-tesfayda, aṭas n wayen tenteṛṛ deg-sen daɣen.

Ini-aɣ-d ma tliḍ kra yisenfaren i yimal, deg unadi neɣ di tira.

Yella wungal meḥsub yekfa, yella leqdic ussnan ɣef tsekla ur ssuliɣ ara, d wayen-nniḍen ɣas tikkelt-a ur bɣiɣ ad zerbeɣ deg usiẓreg.

Ad ak-neǧǧ awal aneggaru, ssiweḍ-it d asirem neɣ d izen i wid tebɣiḍ.

Ad ak-iniɣ tanemmirt tameqqrant i kečč i iyi-yefkan tagnit ad d-mmeslayeɣ. Kečč d wis sin deffir n umaṭṭaf n Ṣumam - Meḥruc Lḥasan - i yi-d-inecden. Seg wasmi i d-yeffeɣ wammud "Taḥbult n tatut" deg 2018, la timesriyin, la isaragen, la ... Tekkaw !

**Tadiwennit, iga-tt S.Bendali**

*https://sadbendali.blogspot.com/2025/07/tadiwennit-d-uselmad-asdawan-qasi-mexluf.html*


Tadiwennit d unagmay amenselmad Brahim Hamis.

*Deg yiẓeḍwan inmettiyen yerzan tamaziɣt taqbaylit,
ladɣa di Facebook, yiwen yisem simmal yettuɣal-d: d Brahim Ḥamis. Yerḥa-t akk wayen yerzan tutlayt d yidles-is: tamawalt, inzan, timucuha… Yezzuzzur iḍrisen
at wazal i d-yettagem si tgemmi n tmetti-nneɣ.** **S tdiwennit-a, nebɣa ad
as-nerr tajmilt yerna, nnig waya, ad as-nefk awal akken ad ** **yessebɣes, ad yessiɣ
tahregt d tismin, ad yili d amedya i tsuta tamaynutt.*

Asenked:
ttxil-k ssenked-d iman-ik i yimeɣriyen
n “** tutlayt-inu**” d wid ur k-nessin.

Azul
meṛṛa
fell-awen. Nekki, d Bṛahim
At Muḥend
U Musa - HAMIS Brahim, d amenselmad (autodidacte). Luleɣ aseggas n 1953 di taddart n Tizi Wegni, lεerc At Ɛmeṛ, i
d-yezgan di tɣiwant n Udekkar, agezdu n Bgayet.

Di
Tazwara, mmeslay-aɣ-d cwiṭ ma
tzemreḍ ɣef umecwar-ik d wamek yella wassaɣ-ik
d tutlayt tamaziɣt, taqbaylit?

Aswir-iw
n tɣuri, meẓẓiy maḍi;
Acku asmi i uwdeɣ 6 yiseggasen di 1959, iṛumyen ugin ad kecmeɣ s aɣerbaz, ufan-d tasebba belli baba d afellaga. Mi tefra lgirra, ɣriɣ armi 1967, uwiɣ-d agerdas
n uselkin n tagara n tezrawin timenza (CEPE). Di 1971, mis liɣ 18 yiseggasen,
ṛuḥeɣ d'amgaǧi ɣer
lεeskeṛ, di tegriwa taɣelnawt.
Dinna, suliɣ-d aswir-iw n leqṛaya. Ɣriɣ trisiti n tmacinin,
uwwiɣ-d agerdas n ufukkes ifazen (TS en électro-mécanique). Di lεeskeṛ, xedmeɣ s
lḥirfa-a rniɣ
xedmeɣ di tedbelt. Asmi i d-ffɣeɣ si lεeskeṛ, xedmeɣ aṭas n lḥirfat zun d amzarur, d afellaḥ, ṛebbaɣ lmal, d amzenzi, d
asmuknay..., armi i ffɣeɣ
tastaɣt. Ma d assaɣ-iw ɣer tutlayt tamaziɣt/taqbaylit, fudenni deg yirebbi-s i d-ttuṛebbaɣ,
werǧin
ffɣeɣ-t
ulamma unageɣ ɣer
beṛṛa.
Akken d ameẓyan,
ḥemmleɣ tiɣimit d baba, d lejdud-iw, d yemɣaren d temɣarin
n taddart, wuɣur i d-lemdeɣ aṭas.

Dacu
i k-iduzen (i k-idemmren) akken ad temmɣeḍ, ad taẓeḍ mliḥ ɣer
tutlayt-ik d yidles amaziɣ neɣ aqbayli?

Tazwara,
yella wayen nesεa deg yidammen. Tis snat, tanagit-iw i Muḥend Taferka wuɣur i sliɣ i
wawalen *tamazi**ɣ**t, amazi**ɣ*... i tikkelt tamenzut di ddunit-iw. Akken i
nella di lεeskeṛ
deg yiwen usiksyun (section), aṭas
i nelmed ɣur-s ama d tasertit ama d amennuɣ ɣef tmagit-nneɣ. Acḥal
n tikkal i aɣ-yettḥeṛṛib s teqbaylit, asiksyun kamel.

Di
tlemmast n wanda nettidir d wiyiḍ, yebda yendekwal-d uεefrit-nni n timmuzɣa,
ara aɣ-ikeccem tafrit (prise de conscience
identitaire). Asmi i yi-smuttin ɣer
Mers Lekbir, ufiɣ kra n yilemẓiyen i tuɣ, ɣran ɣer Lmulud At Mεemmeṛ, dɣa aṭas i d-lemdeɣ ɣur-sen daɣen. Syinna
dasawen, xas akken taswiεt teḥṛes,
simmal d taẓin ɣer sdat di yal taɣult,
ama d idles, d amezruy neɣ d tasekla. Aṭas n yidlisen i ɣriɣ, ladɣa di tsekla tazzayrit, tafransist, tarusit. Amussu
adelsan amaziɣ yerna-iyi-d ugar n tmussniwin d wafud.

Nettaf-ik
di facebook, tqeddceḍ
deg-s aṭas s
tirawin-ik d yizuzzar-ik. Nettḥulfu
dakken kra n wayen yeqqnen ɣer yidles-ik meqqer
wazal-is ɣur-k. Ayɣer tuɣeḍ
abrid-a? Acu d iswi-k agejdan deg way-a?

Iswi-iw
agejdan, d aseḥbiber
ɣef yigerrujen n tutlayt-nneɣ i yegguni nnger ; tisebbiwin ggtent zun amihi n
tutlayin tiɣemmaṛin. Si
1974 i iyi-d-tusa tikti n uḥwaṣ d ujemmuε n umawal, isefra iqburen, inzan, ɣer yemɣaren d temɣarin; tangiwin ara d-afent tsutwin tisdawanin iɣef ara qeddcent ugar. D annect-a i yi-yeǧǧan uɣeɣ abrid-a.

Tettaruḍ ɣef
waṭas n
yisental yemgaraden: timucuha, inzan, tinfusin, tagmuẓart, amawal… Ini-aɣ-d kan ma tesεiḍ tarrayt n umahil, tessemraseḍ-tt deg yinadiyen-ik.

Tarrayt
n umahil-iw : di tazwara, asentel-iw amenzay i ḥemmleɣ, d tamaziɣt. Tin ɣer-s,
d ddwam deg unadi akked tmussni n usenṭeq n yemɣaren
d temɣarin. Ḥemmlen mi ara ten-testeqsayeḍ ɣef
tmeddurt-nsen acku tefkiḍ-asen
azal meqqren, acku daɣen d ayen kan i ssnen nezzeh. Ḥemmlen mi ara asen-tselleḍ ḥekkun-d ɣef
cfawat-nsen, smuzguteɣ-asen akken iwata. Tikwal, ttheyyiɣ-d isteqsiyen send timlilit yid-sen. Mi ara ffɣen beṛṛa i
usentel, teffɣeɣ
yid-sen, maca kra kra kan ttarraɣ-ten-id
ɣer wanda n wadda. Tafat, deg uskasi d wawal i d-tettlal.

Daɣen, tettgeḍ
azal aṭas i
tegmuẓart
n wawalen. Di turda-k, acu i aɣ-sselmaden wawalen ɣef umezruy-nneɣ d tmetti-nneɣ?

D
tidet, ttakeɣ azal i tegmuẓart acku awal, fell-as i tebna tutlayt, d
netta i d llsas-is agejdan. Awal, yezmer ad aɣ-yesselmed
aṭas n tmussniwin ɣef tmeddurt tamzikt neɣ
tamirant, ad negzu ama d amezruy, ama d idles, ama d timetti…

Axaleḍ-ik n yimdanen n temnaḍin nniḍen, yessebɣar-ak tamusni-nnek n teqbaylit d tmaziɣt.
Acu d tamuɣli-k ɣef yimgirad ger tmeslayin n teqbaylit si tama, akked tid n tmaziɣt si tama nniḍen?

Sihriweɣ axaleḍ d
yimaziɣen n yal tamnaḍt ama n tmurt n leqbayel neɣ n tmazɣa.
Annect-a, yessawed-iyi ad gzuɣ aṭas n temsal. Ufiɣ-d ur telli ara temgirda tameqqrant gar-aneɣ, iẓuran
zdin, d yiwen-nsen. Nemgarad am wacemma deg ususru neɣ deg unṭaq, d kra n yemqimen udmawanen. Ugur-nneɣ ameqqran, dɣa d
war amxaleḍ d
watmaten-nneɣ i ɣ-yeǧǧan ur nemyussan ara, ur nessin ara
tutlayin timaziɣin nnayeḍ.

Iḍrisen-ik, aṭas i ten-yeqqaren, ahat tikwal llan wid i ak-d-yettarun akken ad k-snemmren
neɣ ad ak-mmeslayen ɣef yizuzzar-ik! Aṭas n yimeddukal i yeɣɣaren
iḍrisen-iw. Awi-d ukan ma nefεen-ten, ma rennun-d abaɣur i tsekla d yidles-nneɣ,
ladɣa d wa i d-iswi-w.

Wissen
ma txemmeḍ
yakan ad d-tessuffɣeḍ iḍrisen-ik d idlisen. Acu tettwaliḍ deg usenfar am wa?

Asenfaṛ-a d ayen yelhan, d ayen yessefken fell-i.
Xemmeɣ yakan ad ten-id-suffɣeɣ, maca ɣefleɣ aṭas ttarraɣ-tt
deg wass ɣer wayeḍ u nekki ddiɣ di
leεmer,
tamettant la tḥewweṣ yal ass. Zwareɣ-d
deg wawal i usawen, nniɣ-d awufan ilaq ad neǧǧ timussniwin-nneɣ i tsutwin tineggura deffir-neɣ. Amɣar ma yemmut, amzun terɣa temkarḍit.

Tettekkiḍ deg usenfar n tira i d-yesbedd ugraw “** Tunt-inu**”. Ini-aɣ-d awal ɣef termit-a akked uttekki-inek deg-s.

Attekki-inu
deg usenfaṛ-nni
i d-yesbedd ugraw *Tunt-inu*, d tirmit yelhan, tenfeε-iyi aṭas acku terna-iyi-d afud d tsebɣas i tira. Maca ur kemmleɣ ara yid-wen acku tella-iyi-d lmuɣellaba i yi-iqerrεen.

S
wamek zemren yimura iqbayliyen d yimaziɣen s
umata, ad allen deg usnefli n tutlayt tamaziɣt?

Imura
iqbayliyen, imaziɣen s umata zemren ad allen deg usnefli n
tmaziɣt s waṭas n ttawilat. Amenzu, d tabɣest d tayri n tmaziɣt.
Tin ɣer-s, d tuget n tira n wungalen,
tamedyezt, timezgunin, idlisen n tɣuri
i yal aswir, asuffeɣ n yimawalen, asuqel n yidlisen mucaεen n
tsekliwin tibeṛṛaniyin,
rnu ttawil n yisura, n tbidyutin.. Amer kan at tedrimt daɣen ad sεun tasa, ad gren afus ad seftin tadrimt-nsen deg
usenfaṛ-a.

Acu
ara tiniḍ ma
yella-ak-d usumer i usuffeɣ n yigburen n kra seg yiḍrisen-ik ɣef
talɣa n “video”?

D ṛṛay yelhan, wissen kan ma ad tt-sellkeɣ sdat n tkamira hhh!

Ma
yella tebɣiḍ ad
tessiwḍeḍ yiwen yizen i yilmeẓyen-nneɣ,
dacu ara yili?

Izen-iw
i yilemẓiyen-nneɣ, ad asen-iniɣ :
grem-as irebbi i teqbaylit/tamaziɣt,
ttarum yes-s, ttmeslayem-tt anda tebɣum
tilim acku agdud war idles, am umdan ur nesεi iles. S tayi kan ara tbinem d acu-ken d wanwa-ken.

Acu
tettwaliḍ di
tegnit n umεiwen ideg ara ttemlilin d agraw, yimura d
yimusnawen n tesnilest d tsekla ɣef
kra n usenfar: ungal, tamezgunt, asaru…?

Yewwi-d
ad ilin yegrawen ideg ara ttemlilin akk yimussnawen ama n tesnilest d tsekla
ama d wid n yiḥricen
nnayeḍ yeεnan idles-nneɣ s umata. Lhan i usqerdec n temsal zun i xeddmen di tmura yuẓen ɣer
sdat. S wakka i nezmer ad naẓ
ula d nekkni; d tignatin am ti ara d-yawin abaɣur
i yidles-nneɣ.

Amek
tettwaliḍ
imal n tmaziɣt, ama di tmetti neɣ di tsudda n tmurt?

Mi
ara nemmuqel ɣer umecwaṛ i d-tewwi tmaziɣt s
nnεi d
uqriḥ iḍelli, ɣer
wanda i d-tessaweḍ
ass-a, ttwaliɣ yella usirem deg yimal-is skud llan yifeḥliyen yettnaḍaḥen
fell-as. Sul amecwaṛ
nnayeḍ, ɣezzif ayendin acku yella waṭas n wayen i tt-ixuṣṣen iwakken ad taɣ amkan i as-iwulmen ama di tmetti ama di tsudda. Sul
caḍen
wuguren i d-tettmagar, anaḍeḥ yettkemmil s ubrid n tigzi d talwit.
Akken yebɣu yili lḥal, d ulaqrar ad yali wass fell-as acku d tin yebnan ɣef llsas iṣeḥḥan.
Ayla n bab-is, ad yuɣal i bab-is.

Awal
aneggaru, a-t-an ɣur-k, ini-d deg-s asirem-ik d yizen i tesεiḍ i
wid tebɣiḍ.

Awal-iw
aneggaru, ha-t-an i kečči i iyi-d-igan ccan d tegnit am ta ideg ara d-mmeslayeɣ i tikkelt tamenzut, tanemmirt meqqren. Tanemmirt
daɣen i at yegrawen *Tigejda n Teqbaylit*
d *Tunt-inu* wuɣur i lemdeɣ
tira d tmussniwin.

*D isumar i d-yegmer S.Bendali*

https://sadbendali.blogspot.com/2025/08/tadiwennit-d-unagmay-amenselmad-brahim.html